Muligvis var det bare klassisk nordjysk beskedenhed, da Simon Hald inden VM nedtonede sine egne chancer for spilletid under håndboldslutrunden på hjemmebane i Danmark. Men den nordjyske stregspiller endte med at have stor andel i det danske VM-guld, da han i flere kampe undervejs fik mange minutter i både forsvaret og angrebet. - Det har været noget af en overraskelse først at skulle med og så også få en rolle i nogle af kampene. Det har været helt fantastisk at mærke opbakningen her i hallen og fra danskerne generelt, så det er svært at sætte ord på, lyder det fra Simon Hald ovenpå gårsdagens finalesejr over Norge. En skade til en af landstræner Nikolaj Jacobsens foretrukne stregspillere, Henrik Toft, forud for turneringen betød, at Simon Hald pludselig rykkede op i hierakiet. De første VM-minutter tikkede ind på kontoen, og da forsvarsgeneral Rene Toft også løb ind i en skade, var der udsigt til endnu flere spilleminutter for nordjyske Simon Hald. - Det er gået hurtigt Stregspilleren, der måler 203 centimeter, skiftede i sommer fra Aalborg Håndbold til den tyske bundesligaklub Flensburg Handewitt, og det har gjort godt for Simon Halds udvikling. - Jeg synes, at det er gået hurtigt. Der er sket mange, mange ting, men det er i den gode retning, så jeg håber, at jeg kan fortsætte den vej og blive bedre. Men det er svært at finde ord, siger Simon Hald, der samtidig roser resten af holdet. - Det er næsten uvirkeligt, den måde vi er kommet igennem den her turnering på. Jeg synes, at det har været fantastisk spil hele vejen igennem, så jeg er utroligt glad. Stort Aalborg-islæt på landsholdet Flere af de danske landsholdsspillere har været forbi Aalborg Håndbold i løbet af karrieren, og det samme gør sig gældende for landstræner Nikolaj Jacobsen, der var træner i klubben fra 2012 til 2014. Således har Jannick Green, Henrik Toft, Mads Mensah, Martin Larsen, Simon Hald og Henrik Møllgaard alle været en del af Aalborg Håndbold. Sidstnævnte vendte tilbage til Aalborg i sommer fra storklubben PSG. Også han er i ekstase over det danske VM-guld. - Vi har været de andre langt overlegne, og skulle vi så have tabt i Boxen for 15.000, det havde næsten været ubærligt. I stedet ræser vi Norge midt over. Jeg kan ikke mindes at have været med til noget lignende, lyder det fra Henrik Møllgaard.
Inden VM havde Simon Hald ikke forestillet sig, at han ville få så stor en rolle på det danske håndboldlandshold, som han fik under slutrunden.